b'\n_START_ARTICLE_\nMestna avtobusna linija \xc5\xa1t. 2 (Ljubljana)\n_START_SECTION_\nZgodovina\n_START_PARAGRAPH_\n\xc5\xbde z vzpostavitvijo tramvajskega prometa leta 1901 so le-ti vozili po nekaterih ulicah in cestah, po katerih pelje trasa dana\xc5\xa1nje linije \xc5\xa1t. 2. Sprva so tramvaji vozili na odsekih Kolodvor \xe2\x80\x93 Magistrat in Magistrat \xe2\x80\x93 Vodmat (Vojna bolnica). Z raz\xc5\xa1iritvijo tramvajskega omre\xc5\xbeja leta 1937 in 1940 je proga dobila dva podalj\xc5\xa1ka, in sicer \xc5\xa1tirikilometrski krak od kolodvora do Svetega Kri\xc5\xbea (\xc5\xbdale) in \xc5\xa1estometrski krak od Vodmata do Most (do nekdanjega samostana karmeli\xc4\x8dank v Selu). Tako je obratovala tramvajska proga \xc5\xa1t. 2 Sv. Kri\xc5\xbe (\xc5\xbdale) \xe2\x80\x93 Ajdov\xc5\xa1\xc4\x8dina \xe2\x80\x93 Moste vse do ukinitve 20. decembra 1958 ob 16.00 uri. To je hkrati zadnja oz. najdlje obratujo\xc4\x8da tramvajska proga v Ljubljani. Na ostalih progah so tramvajski promet ukinili predtem._NEWLINE_Po ukinitvi tramvajskega prometa so vo\xc5\xbenje na progi prevzeli doma\xc4\x8di avtobusi znamke FAP. Z \xc5\xbdal so avtobusno obra\xc4\x8dali\xc5\xa1\xc4\x8de proge prestavili na kri\xc5\xbei\xc5\xa1\xc4\x8de Kav\xc4\x8di\xc4\x8deve in Ro\xc5\xbei\xc4\x8deve ceste (obseg je viden \xc5\xa1e danes), v Mostah pa je bilo novo obra\xc4\x8dali\xc5\xa1\xc4\x8de urejeno na za\xc4\x8detku dana\xc5\xa1nje Toplarni\xc5\xa1ke ulice. Tako je bilo med obema novima obra\xc4\x8dali\xc5\xa1\xc4\x8dema le kilometer zra\xc4\x8dne linije nepovezanih cest. Kraka so hitro zdru\xc5\xbeili v kro\xc5\xbeno progo \xc5\xa1t. 4 Moste \xe2\x80\x93 \xc5\xbdale \xe2\x80\x93 Moste. Zaradi zmedenosti potnikov so nato kmalu uvedli dve progi, in sicer progo \xc5\xa1t. 4 Moste \xe2\x80\x93 \xc5\xbdale \xe2\x80\x93 Ajdov\xc5\xa1\xc4\x8dina \xe2\x80\x93 Moste ter progo \xc5\xa1t. 2 Moste \xe2\x80\x93 Ajdov\xc5\xa1\xc4\x8dina \xe2\x80\x93 \xc5\xbdale \xe2\x80\x93 Moste s postajali\xc5\xa1\xc4\x8dem za izravnavo voznih \xc4\x8dasov na Kav\xc4\x8di\xc4\x8devi ulici._NEWLINE_V taki obliki so avtobusi vozili vse do 3. januarja leta 1980, ko so progo podalj\xc5\xa1ali do novozgrajene soseske Nove Jar\xc5\xa1e. Istega dne je bila ukinjena proga \xc5\xa1t. 4, nova podalj\xc5\xa1ana proga pa je dobila oznako \xc5\xa1t. 2 Moste \xe2\x80\x93 Nove Jar\xc5\xa1e. Ob prometnih konicah je proga iz Novih Jar\xc5\xa1 \xc5\xbee vozila do tovarne Rog na Letali\xc5\xa1ki cesti. Zaradi vse ve\xc4\x8djega \xc5\xa1tevila delavcev na Letali\xc5\xa1ki cesti so razmi\xc5\xa1ljali o celodnevni avtobusni povezavi tega predela s sredi\xc5\xa1\xc4\x8dem mesta. Leta 1988 so progo \xc5\xa1t. 2 iz obra\xc4\x8dali\xc5\xa1\xc4\x8da Moste podalj\xc5\xa1ali po Kav\xc4\x8di\xc4\x8devi ulici na Letali\xc5\xa1ko cesto (proga je nosila oznako Letali\xc5\xa1ka - Nove Jar\xc5\xa1e). Avtobusi so v isti vo\xc5\xbenji dvakrat vozili po Kav\xc4\x8di\xc4\x8devi ulici, zaradi \xc4\x8desar ve\xc4\x8dina potnikov ni vedela, kam avtobus sploh pelje. Te\xc5\xbeavo so sku\xc5\xa1ali odpraviti s pomo\xc5\xbenimi informativnimi tablami, ki so jih vozniki ro\xc4\x8dno menjavali ob smernih tablah. Zmeda je bila kon\xc4\x8dana 1. aprila 1992, ko so uvedli novo progo \xc5\xa1t. 17 Letali\xc5\xa1ka \xe2\x80\x93 Fu\xc5\xbeine, progo \xc5\xa1t. 2 pa so z Letali\xc5\xa1ke skraj\xc5\xa1ali do nekdanjega kon\xc4\x8dnega postajali\xc5\xa1\xc4\x8da, ki so ga tedaj preimenovali v Zelena jama. Leto prej je bil obratovalni \xc4\x8das skraj\xc5\xa1an do 0.00, novembra 2003 je bil spet podalj\xc5\xa1an, do 0.30, julija naslednje leto pa je vozila spet do 24.00._NEWLINE_Proga 2 Nove Jar\xc5\xa1e \xe2\x80\x93 Zelena jama je v taki obliki obratovala vse do 3. septembra 2007, ko so za ves promet, torej tudi za avtobuse mestnega prometa, zaprli o\xc5\xbeje sredi\xc5\xa1\xc4\x8de mesta. Linija \xc5\xa1t. 2 sedaj namesto mimo Stolnice, preko Tromostovja in Pre\xc5\xa1ernovega trga obratuje skozi predor ter po Karlov\xc5\xa1ki in Zoisovi cesti, zaradi \xc4\x8desar se je vozni \xc4\x8das podalj\xc5\xa1al za nekaj minut. 1. septembra 2009 je bila ukinjena posebna vo\xc5\xbenja z Bavarskega dvora v smeri Nove Jar\xc5\xa1e ob 3.15, ki je potekala po redni trasi do kri\xc5\xbei\xc5\xa1\xc4\x8da Zalo\xc5\xa1ke cesta in Kajuhove ulice. Avtobus je nato nadaljeval po trasi Kajuhova ulica - Litijska cesta - Fu\xc5\xbeinska cesta - Chengdujska cesta - Zalo\xc5\xa1ka cesta - Kajuhova ulica, od koder je nadaljeval po redni trasi do Novih Jar\xc5\xa1. 28. junija 2010 je bil podalj\xc5\xa1an obratovalni \xc4\x8das linije s prvim odhodom z Bavarskega dvora ob 2.50 ob delavnikih in sobotah in 3.50 ob nedeljah in praznikih, ter zadnjim ob 0.20._NEWLINE_Zadnja sprememba trase se je zgodila 22. avgusta 2012, ko je bila linija \xc5\xa1t. 2 preusmerjena preko novozgrajenega Fabianijevega mostu.\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Prva odhoda proti kon\xc4\x8dnima postajama sta iz sredi\xc5\xa1\xc4\x8da mesta (Bavarski dvor) ob 2.50 (ob nedeljah in praznikih ob 3.50), zadnja pa ob 0.20. Avtobusi najpogosteje vozijo ob delavni\xc5\xa1kih prometnih konicah.'